Ο **Τζεχάιβ Φλόιντ** (αγγλικά: *Jehyve Floyd,* Νιου Τζέρσεϊ, 27 Ιουνίου 1997) είναι Αμερικανός καλαθοσφαιριστής. Με ύψος 2,03 μέτρα αγωνίζεται ως σέντερ / πάουερ φόργουορντ.

Κολεγιακή σταδιοδρομία
----------------------

Μετά το λύκειο, ο Φλόιντ εντάχθηκε στους Χόλι Κρος Κρουσέιντερς. Κατά τη διάρκεια της θητείας του με τους Κρουσέιντερς, καθιερώθηκε ως ένας από τους καλύτερους αμυντικούς παίκτες στην Πέιτριοτ Λιγκ, έχοντας εισαχθεί δύο φορές στην Καλύτερη Αμυντική Ομάδα. Επιλέχθηκε επίσης ως Αμυντικός Παίκτης της Χρονιάς της Πέιτριοτ Λιγκ, τόσο το 2018 όσο και το 2019. Ως τελειόφοιτος, ο Φλόιντ είχε κατά μέσο όρο 12,9 πόντους, 6,1 ριμπάουντ, 3,5 ασίστ και 2,4 τάπες ανά αγώνα. Είναι ο κορυφαίος όλων των εποχών σε ποσοστό εύστοχων διπόντων σταδιοδρομίας (65,6%) στην Πέτριοτ Λιγκ.

Επαγγελματική σταδιοδρομία
--------------------------

Αφού δεν επιλέχθηκε στο NBA Ντραφτ του 2019, ο Φλόιντ εντάχθηκε στη γερμανική Ρίζεν Λούντβιγκσμπουργκ. Έφυγε από την ομάδα πριν παίξει σε αγώνα. Στις 13 Σεπτεμβρίου 2019, εντάχθηκε στη Λάρισα. Σε 20 αγώνες, είχε κατά μέσο όρο 5,1 πόντους, 5 ριμπάουντ και 2,2 τάπες ανά αγώνα και αναδείχθηκε ο κορυφαίος στις τάπες στη Basket League 2019-2020.

Την 1η Ιουνίου 2020, υπέγραψε με τον Προμηθέα Πατρών. Στις 24 Σεπτεμβρίου 2020, κατέκτησε με τον Προμηθέα το Σούπερ Καπ Ελλάδας, νικώντας στον τελικό το Περιστέρι ,με 82-74.

Στις 12 Οκτωβρίου πήρε μεταγραφή στην ισραηλινή Χάποελ Γκιλμπόα Γκαλίλ. Ο Φλόιντ πραγματοποίησε καλή σεζόν στο Ισραήλ με την Γκιλμπόα έχοντας 10.7 πόντους, 7.4 ριμπάουντ, 1.8 ασίστ και 1.7 μπλοκ κατά μέσο όρο. Με την Χάποελ έφτασε μέχρι τους τελικούς του Πρωταθλήματος Ισραήλ, ενώ συνολικά στα playoffs μέτρησε 14,3 πόντους (80% δίποντα, 50% βολές), 6,9 ριμπάουντ, 2 ασίστ, 0,7 κλέψιμο, 1,7 κοψίματα και 2 λάθη σε 33 λεπτά. 

Στις 19 Ιουλίου 2021, ανακοινώθηκε από τον Παναθηναϊκό για 1+1 χρόνια. Στις 26 Σεπτεμβρίου 2021, κατέκτησε το Σούπερ Καπ Ελλάδας, νικώντας στον τελικό τον Προμηθέα Πατρών 92-83. Τον Δεκέμβριο ζήτησε να αποδεσμευτεί από την ομάδα. Με τους «πράσινους» μέτρησε 10 εμφανίσεις στην Ευρωλίγκα έχοντας 2,5 πόντους και 2,1 ριμπάουντ σε 10:42′.

Στις 21 Δεκεμβρίου 2021, ανακοινώθηκε η συμφωνία του με την Φενέρμπαχτσε. Με τη Φενέρ μέτρησε 3,4 πόντους και 2,0 ριμπάουντ κατά μέσο όρο σε 14 παιχνίδια στην Ευρωλίγκα. Στις 13 Ιουνίου 2022, κατέκτησε στο Πρωτάθλημα Τουρκίας, αφού η Φενέρ κέρδισε την Εφές στη σειρά των τελικών με 3-1. Στις 22 Ιουνίου, αποχώρησε από την τούρκικη ομάδα.

Στις 22 Ιουνίου 2022, ανακοινώθηκε ότι παραμένει στην Τουρκία για λογαριασμό της Γαλατάσαραϊ. Στις 13 Μαρτίου 2023, αποχώρησε από την ομάδα.

Στις 13 Ιουνίου 2023, συμφώνησε με την ουκρανική Προμετέι, αλλά αποχώρησε στις 3 Ιουλίου χωρίς να αγωνιστεί σε κανέναν αγώνα.

Τίτλοι - Διακρίσεις
-------------------

### Συλλογικοί

#### Προμηθέας Πατρών

* Σούπερ Καπ Ελλάδας: (2020)

#### Παναθηναϊκός

* Σούπερ Καπ Ελλάδας: (2021)

#### Φενέρμπαχτσε

* Πρωτάθλημα Τουρκίας: (2022)

Παραπομπές
----------

1. ↑  «Patriot League Men's Basketball Major Awards and All-League Teams Announced». *patriotleague.org*. 3 Απριλίου 2019.. Ανακτήθηκε στις 13 Μαΐου 2020.
2. ↑  Τόλαντ, Τζένιφερ (26 Μαρτίου 2019). «Colleges: Holy Cross’s Jehyve Floyd selected for Dos Equis 3X3U National Championship». *Telegram & Gazette*.. Ανακτήθηκε στις 14 Μαΐου 2020.
3. ↑  «COULD JEHYVE FLOYD(MHP RIESEN) BE THAT NEXT FINE HOLY CROSS CATCH THAT HAVE ENRICHED THE BBL OVER THE YEARS». *germanhoops.com*. 8 Σεπτεμβρίου 2019.. Ανακτήθηκε στις 7 Μαΐου 2020.
4. ↑  «Ermis Agias Larissa sign Jehyve Floyd». *sportando.basketball*. 13 Σεπτεμβρίου 2019. Αρχειοθετήθηκε από το πρωτότυπο στις 2021-12-22.. Ανακτήθηκε στις 13 Μαΐου 2020.
5. ↑  «Ο Φλόιντ και οι top μπλοκέρ της ΕΚΟ Basket League». *www.esake.gr*. 19 Ιουνίου 2020.
6. ↑  Μαμμίδης, Κρις (1 Ιουνίου 2020). «Promitheas add Floyd to their roster». Eurobasket.com. Ανακτήθηκε στις 1 Ιουνίου 2020.
7. ↑  «Προμηθέας - Περιστέρι 82-74: Ο πρώτος τίτλος της χρονιάς πήγε... Πάτρα! (pics & vids)». *www.gazzetta.gr*. Ανακτήθηκε στις 24 Σεπτεμβρίου 2020.
8. ↑  newsroom, sport-fm. «Πάει Ισραήλ ο Φλόιντ». *sport-fm.gr*. Ανακτήθηκε στις 6 Ιουλίου 2021.
9. ↑  «Επίσημο: Παίκτης του Παναθηναϊκού ο Τζεχάιβ Φλόιντ!». *Eurohoops*. 19 Ιουλίου 2021. Ανακτήθηκε στις 19 Ιουλίου 2021.
10. ↑  «Παναθηναϊκός για Γκίνες: 27 σερί σεζόν τίτλους και συνεχίζει!». *SDNA*. 26 Σεπτεμβρίου 2021. Ανακτήθηκε στις 26 Σεπτεμβρίου 2021.
11. ↑  «Φλόιντ: Φεύγει από τον Παναθηναϊκό για να πάει στη Φενέρ!». *Eurohoops*. 20 Δεκεμβρίου 2021. Ανακτήθηκε στις 20 Δεκεμβρίου 2021.
12. ↑  «Φενέρ: Επίσημη η απόκτηση του Τζεχάιβ Φλόιντ (pic)». *Eurohoops*. 21 Δεκεμβρίου 2021. Ανακτήθηκε στις 22 Ιουνίου 2022.
13. ↑  «Πρωταθλήτρια Τουρκίας η Φενέρ του Τζόρτζεβιτς, υπέταξε την Εφές με 3-1 νίκες! | Gazzetta». *www.gazzetta.gr*. Ανακτήθηκε στις 22 Ιουνίου 2022.
14. ↑  «Φενέρ: Είπε το αντίο στον Τζεχάιβ Φλόιντ (pic)». *Eurohoops*. 22 Ιουνίου 2022. Αρχειοθετήθηκε από το πρωτότυπο στις 22 Ιουνίου 2022. Ανακτήθηκε στις 22 Ιουνίου 2022.
15. ↑  «Φενέρ: Αποδέσμευσε τον Τζεχάιβ Φλόιντ, που μένει Τουρκία για την Γαλατά (pic)». *Eurohoops*. 22 Ιουνίου 2022. Ανακτήθηκε στις 13 Σεπτεμβρίου 2022.
16. ↑  «Στην Προμετέι ο Τζεχάιβ Φλόιντ». *www.sport24.gr*. Ανακτήθηκε στις 22 Ιουλίου 2023.

Εξωτερικοί σύνδεσμοι
--------------------

* Βιογραφικό στους Χόλι Κρος Κρουσέιντερς
* Προφίλ στο realgm.com